Inimene on ikka hirmsasti mõjutatav reklaamide, kampaaniate, sõprade-tuttavate soovituste ja tont teab veel mille poolt.  Arvuti mul on(juba ammu), telekas on ka, aga nüüd oli vaja veel Digi TV-d.  Kuumaksu see ei mõjuta- ikka sama  kallis kui enne, aga sama raha eest saab rohkem(kanaleid).    Ah jaa, mul on ju veel lauakas ka alles. Viimasest ma ei saa loobuda (seotud Elioni kodupaketiga) ja ei taha ka, sest mul on sada sugulast ja sõpra-sulelist, kes räägivad just laua peale pikalt-laialt.  Pika kõne ajal teen endale nägusid, uurin lähemalt, mitu kortsu on juurde tulnud ja kas juuksejuuri on vaja värvida.  Lauatelefon asub nimelt esikus peeglilaual.    Nüüd siis on mul ka Digi-TV. Tulevikus paratamatu,  nagu nad ütlevad.    Ei mina usu, et ma hakkan kõiki neid rohkeid kanaleid vaatama. Millal? Eks ma ikka piirdun oma kodumaistega...põhiliselt.  Aga mine tea!       Öösel enne magama minemist keerasin kõik kellad tagasi- mul on neid palju. Ei meeldi mulle ka see kella keeramine kaks korda aastas. Olgu siis nii või naa, aga ärgu kruttigu. Õnneks on koolist vaheaeg.